ΓΡΑΠΤΗ ΕΡΩΤΗΣΗ E-1778/98

υποβολή: Reimer Böge (PPE) προς την Επιτροπή

(5 Ιουνίου 1998)

Θέμα: Αναλυτικές μελέτες και συνεργασία στο πλαίσιο του Ατζέντα 2000

1. Μπορεί να ανακοινώσει η Επιτροπή ποιοί εξωτερικοί εμπειρογνώμονες ή επιστήμονες έχουν θέσει στη διάθεση της Επιτροπής αναλυτικές μελέτες ή υποδειγματικούς υπολογισμούς στο πλαίσιο της προετοιμασίας για το Ατζέντα 2000;

2. Ποιές από αυτές τις μελέτες ενσωματώθηκαν στις προτάσεις της Επιτροπής;

3. Διαθέτει η Επιτροπή συγκεκριμένες μικροοικονομικές μελέτες σχετικά με τις συνέπειες του Ατζέντα 2000 στις γεωργικές εκμεταλλεύσεις και στις διάφορες περιοχές και εάν ναι, ποιοί είναι αυτές;

4. Ποιές υπηρεσίες της ΓΔ VI ήσαν αρμόδιες για την διαμόρφωση της γεωργικής πολιτικής;

5. Στις προετοιμασίες, τις αναλυτικές μελέτες και στη σύλληψη της πολιτικής στρατηγικής συμμετείχαν οι αρμόδιοι για τους επιμέρους τομείς της αγοράς;

Απάντηση του κ. Fischler εξ ονόματος της Επιτροπής

(10 Ιουλίου 1998)

1. - την προετοιμασία της γεωργικής πτυχής του Προγράμματος Δράσης 2000(1), η Επιτροπή εκπόνησε σειρά προπαρασκευαστικών μελετών:

- σχετικά με την μακροπρόθεσμη προοπτική των κυριοτέρων γεωργικών αγορών στην Κοινότητα και παγκοσμίως,

- διεξοδική ανάλυση της κατάστασης των τομέων που έχουν άμεση σχέση με τη μεταρρύθμιση και, στην περίπτωση των αροτραίων καλλιεργειών, μια πρώτη αξιολόγηση των επιπτώσεων της μεταρρύθμισης του 1992,

- ανάλυση των κυριότερων τάσεων που θα παρατηρηθούν στις αγροτικές κοινωνίες,

- πρώτη αξιολόγηση των γεωργο-περιβαλλοντικών μέτρων και των προγραμμάτων αναδάσωσης,

- ανάλυση των γεωργικών οικονομιών στις χώρες της Κεντρικής και Ανατολικής Ευρώπης, της ανάπτυξής τους πριν από την προσχώρησή τους και της πιθανής εξέλιξής τους μετά από αυτή, καθώς και του αντίκτυπου που αυτή πιθανόν θα έχει στις γεωργικές αγορές της διευρυμένης Κοινότητας.

Μια σειρά επαφών με εμπειρογνώμονες απο τον ακαδημαϊκό και τον επαγγελματικό χώρο έχουν λάβει χώρα, αποσκοπώντας στην υλοποίηση αυτού του έργου. Επιπλέον, η Επιτροπή ανέλυσε και έκανε χρήση των πορισμάτων άλλων μελετών και προβλέψεων, ιδιαίτερα μελετών που χρηματοδοτήθηκαν από το πρόγραμμα γεωργικής έρευνας (FAIR) της Κοινότητας, και προβλέψεων που δημοσιεύτηκαν από τον Οργανισμό Τροφίμων και Γεωργίας (FAO), την Διεθνή Τράπεζα, τον Οργανισμό Οικονομικής Συνεργασίας και Ανάπτυξης (ΟΟΣΑ), τη Γενική Συμφωνία Δασμών και Εμπορίου, τον Παγκόσμιο Οργανισμό Εμπορίου (ΠΟΕ), το Υπουργείο Γεωργίας των Ηνωμένων Πολιτειών (USDA), το Ίδρυμα ερευνών τροφίμων και αγροτικής πολιτικής (FAPRI) και τον Οργανισμό Γεωργικής Έρευνας της Αυστραλίας (ABARE).

Για συγκεκριμένα θέματα, η Επιτροπή συμβουλέυτηκε ανεξάρτητους εμπειρογνώμονες, ιδιαίτερα αναφορικά με την γεωργία και την ανάπτυξη της υπαίθρου στις χώρες της Κεντρικής και Ανατολικής Ευρώπης. Εκπονήθηκε μελέτη για τις παγκόσμιες αγορές βοείου κρέατος και τις προοπτικές των εξαγωγών της Κοινότητας. Επιπλέον, η Επιτροπή στηρίχθηκε σε μελέτες που εκπονήθηκαν στο πλαίσιο του προγράμματος FAIR, κυρίως των έργων FAIR 1 - CT95-0029 για τις "Γεωργικές επιπτώσεις της προσχώρησης των χωρών της Κεντρικής και Ανατολικής Ευρώπης στην ΕΕ" και FAIR 3 - CT96-1849 για την "Ανάλυση των περιφερειακών επιπτώσεων της Κοινής Γεωργικής Πολιτικής (CAPRI)".

2. Τα κυριότερα πορίσματα των αναλύσεων που διενεργήθηκαν από την Επιτροπή δημοσιεύτηκαν ως ανακοινώσεις και εκθέσεις, ή με τη μορφή εγγράφων εργασίας της Γενικής Διεύθυνσης Γεωργίας. Τα περισσότερα από αυτά τα έγγραφα περιέχουν κατάλογο των κυριότερων πηγών που χρησιμοποιήθηκαν.

3. Για την εκτίμηση του αντίκτυπου των προτάσεων του Προγράμματος Δράσης 2000, η Επιτροπή χρησιμοποίησε ένα τομεακό μοντέλο που ονομάζεται SPEL-MFSS, έχει διαμορφωθεί από το Πανεπιστήμιο της Βόννης και τώρα χρησιμοποιείται από την Στατιστική Υπηρεσία της ΕΕ. Αποτελεί το πλέον ολοκληρωμένο μοντέλο προσομοίωσης πολιτικής για τη γεωργία της Κοινότητας και επιτρέπει την εκτίμηση των μεσοπρόθεσμων επιπτώσεων των αλλαγών πολιτικής. Η προηγούμενη εμπειρία, παραδείγματος χάριν στο πλαίσιο της μεταρρύθμισης του 1992, έχει επιβεβαιώσει τις ικανότητες του εν λόγω προτύπου.

Μικροοικονομικές αναλύσεις που βασίστηκαν στο δίκτυο δεδομένων γεωργικής λογιστικής (FADN) χρησιμοποιήθηκαν για την μελέτη συγκεκριμένων θεμάτων κατά την προετοιμασία των προτάσεων. Η μεθοδολογία τους, καθώς και οι μελέτες που εκπονήθηκαν σε ορισμένα κράτη μέλη βάσει του FADN, παρουσιάστηκαν και συζητήθηκαν με εμπειρογνώμονες από τα κράτη μέλη στην επιτροπή FADN.

Όσον αφορά την ανάλυση των συνολικών επιπτώσεων, η Επιτροπή δεν βασίστηκε στους μικροοικονομικούς υπολογισμούς που συνδέονται με τις επονομαζόμενες αντιπροσωπευτικές ή πρότυπες εκμεταλλεύσεις οι οποίες βασίζονται στο FADN. Λόγω του στατικού τους χαρακτήρα και των αναλόγως υποθέσεων εργασίας στις οποίες στηρίζονται, τέτοιου είδους υπολογισμοί μπορούν εύκολα να οδηγήσουν σε λανθασμένα αποτελέσματα, όπως φάνηκε στην περίπτωση της μεταρρύθμισης του 1992.

Ωστόσο, η Επιτροπή γνωρίζει τους πολυάριθμους στατικούς μακροοικονομικούς υπολογισμούς που διενεργήθηκαν και παρουσιάστηκαν, ιδιαίτερα από ορισμένους επαγγελματικούς οργανισμούς.

4-5. Στις προπαρασκευαστικές εργασίες για τη χάραξη πολιτικής, συμμετέχουν όλες οι σχετικές υπηρεσίες της Γενικής Διεύθυνσης Γεωργίας -χωρίς να εννοούνται όλοι οι υπάλληλοι- συμπεριλαμβανομένων των διαφόρων τομέων αγορών. Ο Γενικός Διευθυντής συντόνισε και παρακολούθησε τις εργασίες. Οι τελικές επιλογές όσον αφορά την χάραξη πολιτικής, βάσει των εργασιών ανάλυσης, των επιχειρημάτων και των προπαρασκευαστικών εργασιών, πραγματοποιήθηκαν από την Επιτροπή, μετά από πρόταση του αρμόδιου για τη γεωργία και την ανάπτυξη της υπαίθρου Επιτρόπου.

(1) COM(97)2000 τελικό.